26-årige Zarh Miro flygtede i september fra Syrien til Danmark. Siden november har hun boet i Aalborg, hvor hun den seneste måned har taget kurser på AOF Nord i Nørresundby. Hun har en akademisk uddannelse fra sit hjemland, men i Aalborg drømmer hun om at åbne sit eget kunstgalleri. - Det er lidt hårdt, fordi jeg ikke kan tale dansk lige nu, og man skal bevise sig selv, fordi nogle folk ser negativt på os, siger Zarh Miro til TV2 Nord. Hos AOF Nord har man lige nu 80 kursister, som er flygtninge. 50 procent af dem er lige nu i virksomhedspraktik. Ifølge Socialdemokraternes integrationsordfører, Dan Jørgensen, handler det netop om at få flygtninge som Zarh Miro i arbejde, hvis ikke flygtningestrømmen skal koste den danske velfærd. - Jeg tror, de fleste danskere har det sådan, at vi gerne vil hjælpe. Vi skal også kunne følge med, men dem, der så er, skal vi være bedre til at få i arbejde, siger Dan Jørgensen. For Zarh Miro gælder det nu om at få noget erhverserfaring. I næste uge skal hun i praktik som underviser i kunst på aftenskole. - Vi må prøve. Det var derfor, vi kom til Danmark, så vi må lære det danske sprog, slutter hun.

Opsummering:
Zarh Miro, der er flygtet fra Syrien til Danmark, kæmper lige nu hårdt for at lære dansk, så hun kan komme ud på det danske arbejdsmarked.